Man kom op vrou se liggaam aan dakbalk afArgieffoto Die Vrystaatse polisie ondersoek ŉ saak van moord nadat ŉ vrou van Botshabelo, oos van Bloemfontein, wreed in haar huis vermoor en opgehang is. Volgens konst. Peter Kareli, polisiewoordvoerder, het die 26-jarige slagoffer se 32-jarige man Sondag omstreeks 02:00 die gru-vonds gedoen. “Die vrou se hande en voete is met elektriese kabels vasgebind en haar liggaam het aan ŉ balk in die dak gehang,” het Kareli gesê. Die vrou se Toyota Fortuner was vermis en is later verlate naby ŉ rivier in Section N van die dorpie gevind. Die polisie ondersoek ŉ saak van moord en motordiefstal. Die motief vir die moord word nog ondersoek. Niemand is nog in verband met die voorval in hegtenis geneem nie.